《卖画自述》
清代·陈式金

我祖本寒儒，曾抱淩云志。下帏扃小楼，旋折南宫桂。

吾父既治经，毕生好自励。养素乐田园，田园最深邃。

愧余幼多病，长习雕虫萟。卅载嗜烟云，一生丘壑契。

烽火忽西来，举家潜北避。曩筑不系舟，今真一舫寄。

五载赁人庐，六迁容膝地。人多粟易罄，情殷终酿弊。

行将卖青山，耕砚源源暨。痂嗜有几人，谁为不我弃。

作者简介：字以和，号寄舫，以同知分发浙江不赴。秉性恬憺，收藏书法名画，精于鉴别，喜山水，得元人超逸之致，筑别业于宅畔，名曰“适园”，园中画室曰“易画轩”，与人约画者，必以颂诗相易，一时四方名人投赠，题赠诗文成编行世。平日以书画吟咏自娱。著有《适园自娱草》。子羲唐丙戌进士，工部主事。